**Meindert Hobbema** (31. lokakuuta 1638 Amsterdam – 7. joulukuuta 1709 Amsterdam) oli Alankomaiden kultakauden aikana vaikuttanut maisemamaalari. Omana aikanaan vähälle huomiolle jäänyt Hobbema nousi maineeseen 1800-luvulla, kun englantilaiset maisemamaalarit John Constable ja William Turner ylistivät hänen teoksiaan.

Elämä ja ura
------------

*Maatila auringonvalossa*, 1668, 81,9 × 66,4 cm, National Gallery of Art, Washington, D.C.
Meindert Hobbema syntyi nimellä Meindert Lubbertsz. Hän otti käyttöön isänsä äidin sukunimen Hobbema. Hänen isänsä oli puuseppä. Vanhempiensa kuoleman jälkeen vuonna 1653 Hobbema joutui sisarensa kanssa orpokotiin. Vuonna 1658 hän opiskeli jo maalausta Jacob van Ruisdaelin (1628/1629 – 1682) johdolla. Ruisdaelista tuli myöhemmin Hobbemalle tärkeä ystävä loppuelämän ajaksi.

Hobbema maalasi suurimman osan tuotannostaan 1660-luvulla. Vuonna 1668 hän meni naimisiin ja ryhtyi virkamieheksi, joka arvioi ja mittasi maahantuodun viinin ja määräsi sille veron. Muutoksen jälkeen Hobbema ei enää maalannut aiemmalla tahdilla.

Hobbemaa ja hänen oppi-isäänsä Van Ruisdaelia pidetään nykyisin alankomaalaisen maisemamaalauksen johtavina tekijöinä. Hobbema ei kuitenkaan ollut tunnustettu omana aikakautenaan. Häntä ei mainita yhdessäkään 1600-luvun lähteessä. Hän nousi maineeseen, kun 1800-luvun loppupuoliskon englantilaiset maisemamaalauksen mestarit John Constable (1776–1837) ja William Turner (1775–1851) hakivat inspiraatiota Alankomaiden maalaustaiteen kultakauden maisemamaalauksesta. Hobbema oli englantilaisten keräilijöiden suosiossa ja hänen töitään on paljon kokoelmissa eri puolilla Britanniaa.

Tyyli ja teokset
----------------

Joidenkin tutkijoiden mukaan Hobbemalta tunnetaan jopa 500 teosta, mutta useat näistä ovat todennäköisesti samankaltaisella tyylillä maalanneiden muiden mestarien työtä. Hollantilaisessa ateljeejärjestelmässä maalaukset olivat usein myös ryhmätyötä, eikä käsitys yksilöllisestä mestariudesta ollut samankaltainen kuin nykyisin. Hobbeman ateljeessa työskenteli todennäköisesti useita avustajia, jotka maalasivat mestarin suorassa ohjauksessa. Esimerkiksi Hobbeman maalausten henkilöhahmot olivat erikoistuneiden avustajien maalaamia.

Hobbeman tyylissä on hyvin vähän vaihtelua koko hänen uransa aikana. Hän maalasi rajoitetulla paletilla asettelultaan ja kompositioltaan pääosin samankaltaisia maisemia. Hänen varhaisissa maalauksissaan näkyvät Cornelis Vroomin (1591–1661) ja Salomon van Ruisdaelin (n. 1602 – 1670) vaikutteet. Hobbeman varhaisin tunnettu työ on *Näkymä joelle* (1658). 1660-luvun alussa oppimestari Jacob van Ruisdaelin vaikutus näkyi entistä selkeämmin. Hobbema maalasi ylivoimaisesti tunnetuimman työnsä *Middelharnin tie* (1689) yli 20 vuotta sen jälkeen, kun oli ryhtynyt virkamieheksi ja luopunut maalaamisesta kokopäiväisenä työnä vuonna 1668.

Teoksia
-------

* Mylly, n. 1664, 62 × 85,5 cm, Rijksmuseum Amsterdam Amsterdam.*Mylly,* n. 1664, 62 × 85,5 cm, Rijksmuseum Amsterdam Amsterdam.
* Näkymä Amstel-joelle, 1660, 34,9 × 47,6 cm, Saint Louis Art Museum, St. Louis.*Näkymä Amstel-joelle*, 1660, 34,9 × 47,6 cm, Saint Louis Art Museum, St. Louis.
* Mylly, 1664, 60,5 × 85 cm, Rijksmuseum, Amsterdam.*Mylly*, 1664, 60,5 × 85 cm, Rijksmuseum, Amsterdam.
* Metsämaisema ja mökkejä n. 1665, 88 × 120,7 cm, Royal Picture Gallery Mauritshuis, Haag.*Metsämaisema ja mökkejä* n. 1665, 88 × 120,7 cm, Royal Picture Gallery Mauritshuis, Haag.
* Kylä puiden alla, n. 1665, 97 × 129 cm, Gemäldegalerie, Berliini.*Kylä puiden alla*, n. 1665, 97 × 129 cm, Gemäldegalerie, Berliini.
* Kaupunki ja joki, 1680, 58 × 82,2 cm, Slovenská národná galéria, Bratislava.*Kaupunki ja joki*, 1680, 58 × 82,2 cm, Slovenská národná galéria, Bratislava.
* Middelharnin tie, 1689,  104 × 141 cm, National Gallery, Lontoo.*Middelharnin tie*, 1689,  104 × 141 cm, National Gallery, Lontoo.

Lähteet
-------

1. ↑  
rkd.nl: Discover painter, draftsman Meindert Hobbema RKD – Netherlands Institute for Art History.  Arkistoitu 14.8.2020. Viitattu 9.10.2020. (englanniksi)
2. 1 2 3  Turner, Jane: *From Rembrandt to Vermeer : 17th-century Dutch artists*, s. 152–155. New York: St. Martin's Press, 2000. ISBN 978-0-312-22972-6. (englanniksi)
3. 1 2  Brenner, Carla & Riddell, Jennifer & Moore, Barbara: *Painting in the Dutch Golden Age – A Profile of the Seventeenth Century*, s. 132–133. Opetusmateriaali. Washington: National Gallery of Art, Washington, 2007. Teoksen verkkoversio (PDF). (englanniksi)
4. 1 2 3 4  Wheelock, Arthur K. Jr.: Meindert Hobbema *NGA Online Editions*.  Arkistoitu 5.8.2020. Viitattu 9.10.2020. (englanniksi)
5. 1 2  NGA: A View on a High Road, 1665 *NGA Online Editions*.  Arkistoitu 31.10.2019. Viitattu 9.10.2020. (englanniksi)

Aiheesta muualla
----------------

* Kuvia tai muita tiedostoja aiheesta **Meindert Hobbema** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola
* Portugali

 |
|  |
| Taiteenala | 
* Auckland
* KulturNav
* MusicBrainz
* National Gallery of Canada
* Victoria
* RKD Artists
* Städel
* Te Papa (New Zealand)
* ULAN

 |
|  |
| Henkilöt | 
* Alankomaat
	+ 2
* Deutsche Biographie

 |
|  |
| Muut | 
* Europeana
* SNAC
* IdRef

 |

 |